Фестываль пакуль праходзіць у даволі сціслым фармаце музычнай вечарыны ў адной з кавярняў або рэстаранаў Быхава, але арганізатары спадзяюцца ў будучым пашыраць фармат, прыцягваць новых удзельнікаў і гледачоў.Першы, леташні фэст, адбыўся ва ўтульнай быхаўскай кавярні “Нікалас”, а “Музычная аблога-2018” трымала абарону ў рэстаране “Івента”, што месціцца па вуліцы Багдана Хмяльніцкага. Асноўныя ўдзельнікі фэсту не змяніліся з мінулага году – быхаўчанам паказалі свае музычныя і паэтычныя творы Раман Яраш, Юры Несцярэнка, Віктар Сямашка і Кумпанія, Максім Іўкін і “Балцкі Субстрат”. З новых удзельнікаў да вечарыны далучыўся Аляксандр Сташкевіч з Магілёва. Ён, дарэчы, не толькі ўраджэнец Быхава, але яшчэ і праходзіў тут вайсковую службу ў апошнія гады існавання СССР – іграў у ансамблі раскватараванай у горадзе буйной авіяцыйнай вайсковай часткі.